Akli Kebaili yefka azal i tsekla taqbaylit, ayen i icehden ɣef way-a, d asemres yessemres tiwsatin n tsekla d axel n yiwen n lqaleb, am yinzan d lemɛun, taneqqiṣt, tullist, s way-agi igad asnulfu deg tulmisin n tmacahut, imi yerna-as aṭas n umaynut i tmacahut taqbaylit, ama deg ayen yeɛnan aɣanib n tutlayt, ama deg uzwel d usentel, ismawen n yiwudam, aseqdec n wakud d wadeg, asemres n yinzi, aglam n yiwudam... Annect-agi ur t-id-nettaf ara di tmacahut tamensayt, d ayen ad aɣ-yejjen ad d-nini d akken amaru yewwi-d amaynut d tidet, maca yules-d taḥkayt-is s talɣa n tneqqiṣt d talɣa n tullist. Ma nuɣal-d cwiṭ ɣer yiswi n umaru deg way-agi, ahat am win ad aɣ-d-yinin, ma yella tamacahut tamensayt, tettuneḥsab d tamakunt, meḥsub d ayen akk yeffɣen i tilawt, assa, di tallit i deg timettiyin nneflint, tezmer tilawt ad d-tili d tamacahut, amaru neɣ yal win ara d-yessugnen, neɣ ara d-imennin kra, ad tid-yales d tamacahut d axel n tullist. ( ineḍruyen ɣef lqaleb n tullist).